b'\n_START_ARTICLE_\nNavadna sretena\n_START_SECTION_\nOpis\n_START_PARAGRAPH_\nRastlina zraste med 20 in 60\xc2\xa0cm, steblo je tanko in pora\xc5\xa1\xc4\x8deno s tankimi dla\xc4\x8dicami. Proti vrhu se steblo cepi na tanj\xc5\xa1e vejice. Cvetovi so rumeni, v premeru pa dose\xc5\xbeejo med 7\xc2\xa0mm in 1\xc2\xa0cm. Cvet sestavlja pet ven\xc4\x8dnih listov, rastlina pa cveti med majem in septembrom. Plod je ore\xc5\xa1ek, obdan z bodi\xc4\x8dasto lupino, ki dose\xc5\xbee premer med 17 in 20\xc2\xa0mm. Pri tleh ima rastlina venec listov z dolgimi peclji, ki se delijo na pet do sedem krp. Stebelni listi so manj\xc5\xa1i in imajo kratke peclje. Razdeljeni so na tri krpe in so na gosto pora\xc5\xa1\xc4\x8deni z dla\xc4\x8dicami. Njihov rob je nazob\xc4\x8dan._NEWLINE_Rastlina ima od 3 do 7\xc2\xa0cm dolgo ter 1 do 2\xc2\xa0cm debelo koreniko, ki vsebuje \xc4\x8dreslovine, gren\xc4\x8dine in eteri\xc4\x8dno olje.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nNavadna sretena raste na pusti podlagi. Najpogosteje jo najdemo ob gozdnih robovih, ob \xc5\xbeivih mejah in ob zapu\xc5\xa1\xc4\x8denih stavbah._NEWLINE_V tradicionalni medicini so prevretek iz zdrobljene korenine uporabljali za pomirjanje \xc5\xbeelodca in za ustavljanje driske. Za uporabo v zdravilne namene se koreniko nabira marca in aprila ter septembra in oktobra.'